Mogens Jensen (S), 2013-10-08:
Nu har vi jo i en lang række år drøftet, hvordan vi kunne modernisere den danske mediestøtte, så den kommer til at leve op til nutidens og også fremtidens medielandskab, hvor nye medieplatforme er vundet frem, og hvor internetmediet spiller en større og større rolle.
Debatten har taget sit udgangspunkt i et omfattende udredningsarbejde, som er foretaget af medieforskerne Anker Brink Lund og Preben Sepstrup og et meget detaljeret udvalgsarbejde med deltagelse af mediebranchen og under ledelse af Henning Dyremose.
Det er altså på en solid baggrund, at vi med det her lovforslag bygger videre på det arbejde, som den tidligere regering satte i gang, og som er fortsat under den her regering og udmønter en ny mediestøtte med udgangspunkt i principperne i Dyremoseudvalgets anbefalinger.
Og det vil sige, at vi nu overgår fra en mediestøtte, der indtil nu har støttet distribution af trykte aviseksemplarer, til en mediestøtte, der støtter det skrevne redaktionelle indhold af medierne, uanset om de er trykt eller på internettet.
Mediestøtten vil fortsat indeholde en supplementspulje, hvorfra der kan ydes ekstra støtte til små landsdækkende dagblade og fritstående internetmedier, som stadig har det svært på mediemarkedet.
Og der oprettes også med lovforslaget en ny innovationspulje, der kan yde projektstøtte til etablering og udvikling af både trykte og internetbaserede medier.
Endelig kan der ydes saneringsstøtte til nyhedsmedier i akutte økonomiske vanskeligheder.
I de principper, der nu ligger til grund for fordelingen af den nye mediestøtte, har Socialdemokraterne og de øvrige forligspartier haft særlig fokus på at tilgodese de lokale og regionale dagblade, da der ikke er nogen tvivl om, at netop de lokale medier har særlige økonomiske udfordringer i de her år.
Men for at sikre en fornuftig indfasning af den nye støtte har vi etableret en 3-årig overgangsperiode samt en særlig overgangsordning for de blade, der måtte opnå mindre støtte end hidtil i den nye ordning.
Det er klart, at når vi laver en ordning, hvor man overgår fra at støtte trykte aviseksemplarer til at støtte det redaktionelle indhold – der dermed sådan set påvirker, hvor mange journalister man ansætter til at lave kvalitativt indhold – vil der være nogle, som mister, og nogle, som får.
Der vil ske en omfordeling.
Og uanset hvilke principper man havde lavet, ville det have været meget svært at undgå.
Men efter 3 år vil vi så evaluere, om ordningen fungerer efter hensigten.
Jeg er sådan set enig med Venstres ordfører i, at vi i løbet af den kommende tid og de kommende år kommer til at se på, hvordan vi i højere grad kan indrette den samlede mediestøtte i Danmark efter den virkelighed, at radio, tv og trykte medier smelter sammen på medieplatformene.
Det er klart, at det er en udfordring, vi står over for.
Men det, som det her lovforslag er udtryk for, er det omfattende arbejde, der har ligget forud for det her, og som er igangsat under den tidligere regering, og som vi har bygget videre på.
Og ja, der er ændret lidt hist og pist, bl.a. har vi ændret på de fordelingskriterier, som Dyremoseudvalget fastlagde, fordi vi godt vil tilgodese de lokale dagblade frem for de store dagbladshuse.
Så jo, vi har ændret noget, men de grundlæggende principper er dem, som mediebranchen selv har forhandlet sig frem til og selv er blevet enige om i Dyremoseudvalget, og jeg synes, det skal stå klart heroppefra i dag, at det er grundlaget, som det her lovforslag bygger på.
Men jeg vil selvfølgelig foreslå, at vi i det kommende folketingsår får drøftet indgående, hvordan vi i højere grad kan prøve at sammentænke de forskellige former for mediestøtte, sådan at vi sikrer, at vi fremover i højere grad kan indrette virkeligheden på, at radio, tv og trykte medier altså smelter sammen.
Så Socialdemokraterne kan selvfølgelig støtte lovforslaget, og jeg skal meddele på hr. Ole Sohns vegne, at det kan SF naturligvis også.